ལས་གང་ཞིག་བྱེད་ནའང་ཀུན་སློང་ལ་ངེས་པར་བརྟག་དཔྱད་བྱེད་དགོས་པ་ཡིན།སྒེར་སེམས་ཅན་གྱི་ཀུན་སློང་བཅངས་ནས་ལས་བཟང་པོ་ཞིག་བྱས་ནའང་རྗེས་འབྲས་གནོད་འཚེ་ཅན་འབྱུང་བ་ཡིན།སྨན་པ་དང་ཕྱོགས་མཚུངས་ཆོས་སྟོན་མཁན་སློབ་དཔོན་རྣམ་པར་ཡང་རང་ལ་ཡིད་ཆེས་བྱེད་མཁན་ཚོའི་སེམས་རྒྱུད་བདེ་ཐང་ཡོང་བའི་འགན་འཁུར་དགོས་པ་རེད།གལ་ཏེ་རྒྱུ་འབྲས་ལ་ཡིད་ཆེས་མེད་ན་གཞན་དོན་མེད་པའི་རང་འདོད་ཀྱི་ཚེ་འདིའི་འདུ་འགོད་ཁོ་ནའི་ཆེད་གང་བྱུང་བྱས་ནའང་ཆོག་པ་རེད།བྱེད་སྟངས་འདི་ནི་སྤྱི་ཡིངས་ཀྱི་ཁྲིམས་སྲོལ་དང་འགལ་བ་ཞིག་རེད།སྤྱི་ཡོངས་ཀྱི་ཁྲིམས་སྲོལ་ནི་རྒྱུ་དང་འབྲས་བུའི་སྟེང་གཞི་བཅོལ་བ་ཞིག་ཡིན་ཅིང་།འདི་ནི་རང་གི་སྟངས་འཛིན་ལས་འདས་པའི་རྙོག་འཛིངས་ཅན་གྱི་གནད་དོན་ཞིག་རེད།དཔེར་ན་སྐྱེ་བ་སྔོན་མ་གང་བྱས་ལ་ད་ལྟ་སྟངས་འཛིན་བྱེད་ཐབས་མེད་པ་ཞིག་ཡིན་ལ།དྲན་རྟོགས་མེད་པའི་རྒྱུ་དེའི་རྣམ་སྨིན་འཇལ་བཞིན་དུས་འདའ་དགོས་ཡོང་གི་ཡོད་རེད།